CELEX: 32015D1028
Language: sk
Date: 2015-06-26 00:00:00
Title: Vykonávacie rozhodnutie Komisie (EÚ) 2015/1028 z 26. júna 2015, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový) alebo z nich pozostávajú, pokiaľ ide o obdobie jeho uplatňovania [oznámené pod číslom C(2015) 4187] (Text s významom pre EHP)

30.6.2015   
            
            
               SK
            
            
               Úradný vestník Európskej únie
            
            
               L 163/53
            
         VYKONÁVACIE ROZHODNUTIE KOMISIE (EÚ) 2015/1028
   z 26. júna 2015,
   ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový) alebo z nich pozostávajú, pokiaľ ide o obdobie jeho uplatňovania
   
      
         [oznámené pod číslom C(2015) 4187]
      
   
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i),
   keďže:
   
               (1)
            
            
               Vykonávacie rozhodnutie Komisie 2014/88/EÚ (2) bolo prijaté na základe veľkého množstva oznámení v systéme rýchleho varovania pre potraviny a krmivá (RASFF) z dôvodu prítomnosti rôznych kmeňov salmonely vrátane salmonella typhimurium, ktoré boli zistené v potravinách. Uvedený kmeň je druhým najčastejšie oznamovaným sérotypom u ľudí a v prípade potravín z Bangladéša, ktoré obsahujú betelové listy [piepor betelový, Piper betle, bežne známy ako „list paan“ (Paan leaf) alebo „betelové sústo“ (Betel quid)] alebo z nich pozostávajú, bola zistená jeho vysoká prevalencia. Od roku 2011 oznámilo Spojené kráľovstvo niekoľko ohnísk otravy salmonelou, ktorej zdrojom boli betelové listy. Okrem toho je pravdepodobné, že mnohé prípady v Únii neboli oznámené.
            
         
               (2)
            
            
               Preto sa vykonávacím rozhodnutím 2014/88/EÚ zakazuje do 31. júla 2014 dovážať do Únie potraviny z Bangladéša, ktoré obsahujú betelové listy alebo z nich pozostávajú.
            
         
               (3)
            
            
               Vykonávacím rozhodnutím 2014/510/EÚ (3) sa predĺžilo obdobie uplatňovania vykonávacieho rozhodnutia 2014/88/EÚ do 30. júna 2015.
            
         
               (4)
            
            
               Akčný plán, ktorý Bangladéš predložil v máji 2015, je neúplný a neexistujú záruky, že sa bude účinne uplatňovať a presadzovať. Naďalej platí zákaz vývozu betelových listov zavedený v máji 2013, ktorý si Bangladéš stanovil sám. Neukázal sa však ako plne účinný a od jeho prijatia bolo v systéme RASFF oznámených 25 prípadov pokusu o dovoz betelových listov do Únie. Preto nemožno skonštatovať, že záruky, ktoré poskytol Bangladéš, sú dostatočné na to, aby sa vyriešila situácia, v ktorej je vážne ohrozené ľudské zdravie. Z tohto dôvodu by mali zostať v platnosti mimoriadne opatrenia stanovené vo vykonávacom rozhodnutí 2014/88/EÚ.
            
         
               (5)
            
            
               Obdobie uplatňovania vykonávacieho rozhodnutia 2014/88/EÚ by sa preto malo znovu predĺžiť.
            
         
               (6)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre rastliny, zvieratá, potraviny a krmivá,
            
         PRIJALA TOTO ROZHODNUTIE:
   Článok 1
   Článok 4 vykonávacieho rozhodnutia 2014/88/EÚ sa nahrádza takto:
   
      „Článok 4
      Toto rozhodnutie sa uplatňuje do 30. júna 2016.“
   
   Článok 2
   Toto rozhodnutie je určené členským štátom.
   
      V Bruseli 26. júna 2015
      
         
            Za Komisiu
         
         Vytenis ANDRIUKAITIS
         
            člen Komisie
         
      
   
   
      (1)  Ú. v. EÚ L 31, 1.2.2002, s. 1.
   
      (2)  Vykonávacie rozhodnutie Komisie 2014/88/EÚ z 13. februára 2014, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú (Ú. v. EÚ L 45, 15.2.2014, s. 34).
   
      (3)  Vykonávacie rozhodnutie Komisie 2014/510/EÚ z 29. júla 2014, ktorým sa mení vykonávacie rozhodnutie 2014/88/EÚ, ktorým sa dočasne pozastavuje dovoz potravín z Bangladéša, ktoré obsahujú betelové listy (piepor betelový, Piper betle) alebo z nich pozostávajú, pokiaľ ide o obdobie jeho uplatňovania (Ú. v. EÚ L 228, 31.7.2014, s. 33).